VYKONÁVACIE NARIADENIE KOMISIE (EÚ) 2022/1251

z 19. júla 2022,

ktorým sa v súlade s nariadením Európskeho parlamentu a Rady (ES) č. 1107/2009 obnovuje schválenie účinných látok lineárne motýlie feromóny (acetáty) ako účinné látky s nízkym rizikom a lineárne motýlie feromóny (aldehydy a alkoholy) a ktorým sa mení príloha k vykonávaciemu nariadeniu Komisie (EÚ) č. 540/2011

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 20 ods. 1 v spojení s jeho článkom 22 ods. 1,

keďže:

(1) Smernicou Komisie 2008/127/ES (2) sa lineárne motýlie feromóny zaradili ako účinné látky do prílohy I k smernici Rady 91/414/EHS (3).

(2) Účinné látky zaradené do prílohy I k smernici 91/414/EHS sa považujú za schválené podľa nariadenia (ES) č. 1107/2009 a uvádzajú sa v časti A prílohy k vykonávaciemu nariadeniu Komisie (EÚ) č. 540/2011 (4).

(3) Platnosť schválenia účinných látok lineárne motýlie feromóny, ako sa stanovuje v časti A prílohy k vykonávaciemu nariadeniu (EÚ) č. 540/2011, sa končí 31. augusta 2022.

(4) Lineárne motýlie feromóny sú látky, ktoré hmyz z radu Lepidoptera prirodzene produkuje. Majú rovnako definovanú štruktúru a mechanizmus účinku a môžu sa skladať z acetátov, aldehydov alebo alkoholov.

(5) V súlade s článkom 1 vykonávacieho nariadenia Komisie (EÚ) č. 844/2012 (5) boli v lehote stanovenej v uvedenom článku predložené žiadosti o obnovenie schválenia účinných látok lineárne motýlie feromóny.

(6) Žiadatelia predložili doplňujúcu dokumentáciu, ktorá sa vyžaduje podľa článku 6 vykonávacieho nariadenia (EÚ) č. 844/2012. Spravodajský členský štát skonštatoval, že žiadosť je úplná.

(7) Spravodajský členský štát vypracoval v spolupráci so spoluspravodajským členským štátom návrh hodnotiacej správy o obnovení schválenia a 3. júna 2019 ho predložil Európskemu úradu pre bezpečnosť potravín (ďalej len „úrad“) a Komisii.

(8) Úrad sprístupnil doplňujúcu súhrnnú dokumentáciu verejnosti. Zároveň zaslal návrh hodnotiacej správy o obnovení schválenia žiadateľom a členským štátom na pripomienkovanie a začal o ňom verejnú konzultáciu. Prijaté pripomienky úrad postúpil Komisii.

(9) Dňa 19. mája 2021 oznámil úrad Komisii svoj záver (6), pokiaľ ide o to, či možno očakávať, že lineárne motýlie feromóny budú spĺňať kritériá schválenia stanovené v článku 4 nariadenia (ES) č. 1107/2009. V závere úradu sa pri lineárnych motýlích feromónoch rozlišovalo medzi acetátmi, aldehydmi a alkoholmi.

(10) Komisia 1. decembra 2021 predložila Stálemu výboru pre rastliny, zvieratá, potraviny a krmivá správu o obnovení schválenia a 30. marca 2022 návrh nariadenia.

(11) Komisia vyzvala žiadateľov, aby predložili svoje pripomienky k záveru úradu a, v súlade s článkom 14 ods. 1 tretím pododsekom vykonávacieho nariadenia (EÚ) č. 844/2012 (7), aj k správe o obnovení schválenia. Žiadatelia predložili svoje pripomienky, ktoré sa dôkladne preskúmali.

(12) Komisia sa domnieva, že v prípade jedného alebo viacerých reprezentatívnych použití minimálne jedného prípravku na ochranu rastlín s obsahom účinných látok lineárne motýlie feromóny (acetáty, aldehydy alebo alkoholy) sa dospelo k záveru, že kritériá schválenia uvedené v článku 4 nariadenia (ES) č. 1107/2009 sú splnené.

(13) Komisia sa ďalej domnieva, že lineárne motýlie feromóny (acetáty) sú podľa článku 22 nariadenia (ES) č. 1107/2009 účinné látky s nízkym rizikom, keďže nie sú problémovými látkami a spĺňajú podmienky stanovené v bode 5 prílohy II k uvedenému nariadeniu.

(14) Preto je vhodné obnoviť schválenie lineárnych motýlích feromónov (acetátov) ako účinných látok s nízkym rizikom a schválenie lineárnych motýlích feromónov (aldehydov a alkoholov) ako účinných látok.

(15) V súlade s článkom 14 ods. 1 nariadenia (ES) č. 1107/2009 v spojení s jeho článkom 6 a vzhľadom na súčasné vedecké a technické poznatky však treba stanoviť určité podmienky.

(16) Vykonávacie nariadenie (EÚ) č. 540/2011 by sa preto malo zodpovedajúcim spôsobom zmeniť.

(17) Toto nariadenie by sa malo uplatňovať odo dňa nasledujúceho po dátume skončenia platnosti schválenia lineárnych motýlích feromónov (acetátov) a lineárnych motýlích feromónov (aldehydov a alkoholov).

(18) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Obnovenie schválenia účinnej látky Schválenie účinných látok lineárne motýlie feromóny (acetáty), lineárne motýlie feromóny (aldehydy) a lineárne motýlie feromóny (alkoholy) sa obnovuje za podmienok stanovených v prílohe I.

Článok 2 Zmeny vykonávacieho nariadenia (EÚ) č. 540/2011 Príloha k vykonávaciemu nariadeniu (EÚ) č. 540/2011 sa mení v súlade s prílohou II k tomuto nariadeniu.

Článok 3 Nadobudnutie účinnosti a dátum uplatňovania Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Uplatňuje sa od 1. septembra 2022.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 19. júla 2022 Za Komisiu predsedníčka Ursula VON DER LEYEN

(1) Ú. v. EÚ L 309, 24.11.2009, s. 1.

(2) Smernica Komisie 2008/127/ES z 18. decembra 2008, ktorou sa mení a dopĺňa smernica Rady 91/414/EHS s cieľom zaradiť niektoré účinné látky (Ú. v. EÚ L 344, 20.12.2008, s. 89).

(3) Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).

(4) Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

(5) Vykonávacie nariadenie Komisie (EÚ) č. 844/2012 z 18. septembra 2012, ktorým sa stanovujú ustanovenia potrebné na vykonávanie postupu obnovenia účinných látok podľa nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Ú. v. EÚ L 252, 19.9.2012, s. 26).

(6) EFSA (Európsky úrad pre bezpečnosť potravín), Conclusion on the peer review of the pesticide risk assessment of the active substance Straight Chain Lepidopteran Pheromones (SCLPs) (Záver z partnerského preskúmania aktívnej látky lineárne motýlie feromóny z hľadiska posúdenia rizika pesticídov). Vestník EFSA (EFSA Journal) (2021) 19(6):6656, 24 s, doi:10.2903/j.efsa.2021,6656. K dispozícii online: http://www.efsa.europa.eu.

(7) Toto nariadenie bolo nahradené nariadením (EÚ) 2020/1740, naďalej sa však uplatňuje na postup obnovenia schválenia účinných látok: 1. ktorých obdobie platnosti schválenia sa skončí pred 27. marcom 2024; 2. ktorých obdobie platnosti schválenia sa predĺži do 27. marca 2024 alebo do neskoršieho dátumu, a to nariadením prijatým v súlade s článkom 17 nariadenia (ES) č. 1107/2009 dňa 27. marca 2021 alebo neskôr.